નાટકની વાર્તા કાનન અને જાનકીની આસપાસ ઘૂમરાય છે. મમ્મી કાનને પોતાની અડધી જિંદગી દીકરી જાનકીને મોટી કરવામાં અને તેને પગભર કરવામાં વિતાવી દીધી છે. હવે તેના મનમાં એક જ વાત છે કે તેણે જેટલા આળપંપાળ જાનકી માટે કર્યા છે એટલું જ લાલનપાલન દીકરી પણ તેને માટે કરે. ડાયરેક્ટલી કાનનના મનમાં આ વાત નથી, પણ આ પ્રકારનો કૉમ્પ્લેક્સ તેના મનમાં આવી ગયો છે. જાનકીને પણ મમ્મી માટે એટલો જ પ્રેમ છે જેટલો કાનન તેની પાસેથી ચાહે છે. કૉસ્ચ્યુમ-ડિઝાઇનર જાનકી જૉબ કરે છે, ઘરની તમામ જવાબદારી સંભાળે છે અને મમ્મીની તમામ વાતો સાથે સહમતીથી જીવે છે. કાનન અને જાનકીની જવાબદારી એક તબક્કે અવળી થઈ ગઈ છે. કાનન દીકરી જેવું વર્તન કરે છે અને જાનકી મમ્મી સાથે મમ્મી બનીને રહે છે. બન્નેના આ સુમેળભર્યા સંબંધો વચ્ચે મતભેદ અને મનભેદ એ વખતે જન્મે છે જ્યારે મમ્મીને ખબર પડે છે કે જાનકી કોઈના પ્રેમમાં પડી છે અને મૅરેજનું પ્લાનિંગ કરી રહી છે. કાનન માટે આ વાત વજ્રાઘાત સમાન છે. દીકરી સાથે જીવવામાં તે એટલી હદે ઓતપ્રોત થઈ ગઈ છે કે જાનકીના જીવનમાં આવી રહેલો આ બ્યુટિફુલ બદલાવ તે સ્વીકારવા માનસિક રીતે તૈયાર નથી. નાટકના પ્રોડ્યુસર અને જાણીતા ઍક્ટર સંજય ગોરડિયા કહે છે કે ‘મોટા ભાગની મમ્મી સાથે આવું બનતું હોય છે અને ખાસ કરીને એવા સમયે જ્યારે એ મમ્મીએ પોતાની બહોળી જિંદગી દીકરીના આશરે કાઢી હોય. આ નાટક મજા કરાવનારું તો છે જ, સાથોસાથ આંખ ખોલીને સંદેશો આપનારું પણ છે કે કોઈના જીવનમાં આવી રહેલા સુંદર ચેન્જને કઈ રીતે સ્વીકારવો?’